*PROJEKTS*

Uz 17.10.2018. Nr. 1-5/123

**Latvijas Republikas tiesībsargam**

*Par 2019.gada valsts budžeta*

*prioritātēm cilvēktiesību jomā*

Ministru kabinets ir izskatījis Latvijas Republikas tiesībsarga 2018.gada 17.oktobra vēstuli Nr.1-5/123 par tiesībsarga redzējumu par 2019.gada valsts budžeta prioritātēm cilvēktiesību jomā (turpmāk tekstā – vēstule) un informē par tālāk minēto.

Ministru kabinets izprot un piekrīt vēstulē paustajam viedoklim, ka valstij, plānojot ikgadējo budžetu, jāpievērš uzmanība pasākumiem, kas dod iespēju ikvienam Latvijas iedzīvotājam nodrošināt pamatvajadzības. Vienlaikus jāatzīmē, ka Ministru kabinetam, rēķinoties ar iekasēto budžeta ieņēmumu apmēru, kā arī ievērojot nacionālo fiskālās disciplīnas regulējumu un kopējos nosacījumus attiecībā uz budžeta politikas īstenošanu Eiropas Savienībā un eirozonā, ir jālīdzsvaro valsts vajadzības visās jomās.

Vēršam uzmanību, ka 2019.gada valsts budžets ir tehniskais budžets un valdībā nolemts pasākumus, kuri skar politikas izmaiņas, skatīt nākamā gada valsts budžeta sagatavošanas procesā, ko plānots sākt jau š.g. aprīlī. Jāatzīmē, ka likumprojektā “Par valsts budžetu 2019.gadam” netiek veiktas būtiskas politikas izmaiņas, bet tiek nodrošināts finansējums jau pieņemto lēmumu īstenošanai nemainīgā līmenī, kā arī atbalstīti tādi nozaru prioritārie pasākumi, kuru īstenošanai finansējums rasts galvenokārt no nozaru ministriju budžetā esošiem finanšu resursiem. Papildu finansējums piešķirts valsts līmeņa prioritātēm – noziedzīgi iegūtu līdzekļu legalizācijas un terorisma finansēšanas novēršanai (Moneyval) un Diasporas likuma normu īstenošanai,  kā arī  neatliekamiem neatkarīgo institūciju prioritārajiem pasākumiem.

Attiecībā par vēstulē izteikto viedokli, ka veselības aprūpe ir joma, kas gadiem ir atstāta novārtā un netiek pienācīgi finansēta, vēlamies informēt, ka, lai gan jāpiekrīt, ka Latvijā vispārējās valdības budžeta izdevumi veselības funkcijai, salīdzinot ar citām Eiropas Savienības un Ekonomiskās sadarbības un attīstības organizācijas dalībvalstīm, ir salīdzinoši zemā līmenī, tomēr mūsu ieskatā jāņem vērā pēdējos budžeta sagatavošanas ciklos veselības nozarei piešķirto budžeta pieaugumu.

Finansējuma pieauguma jautājumi veselības nozarei ir risināti, kopš 2018.gada palielinot valsts sociālās apdrošināšanas obligāto iemaksu (turpmāk – VSAOI) likmi par vienu procenta punktu un to novirzot veselības nozarei. Tādējādi ieņēmumi no VSAOI sadales tika novirzīti veselības aprūpes finansēšanai 2018.gadam 85,3 milj. *euro* apmērā, 2019.gadam tiks novirzīti 97,8 milj. *euro* apmērā, 2020.gadam 103,2 milj. *euro* apmērā un 2021.gadam 108,9 milj. *euro* apmērā. Informējam, ka viss finansējums no ieņēmumiem no VSAOI sadales tiek novirzīts atlīdzību palielināšanai veselības jomā nodarbinātajiem. Turklāt no 2019.gada 1.janvāra veselības aprūpes darbinieku darba samaksas paaugstināšanai tika piešķirti vēl papildus 87,5 milj. *euro* 2019.gadam un turpmākajiem gadiem ik gadu.

Tāpat kopš 2017.gada Latvijai no Eiropas Komisijas puses ir piešķirta atļauja izmantot Eiropas Savienības fiskālās politikas ietvarā iestrādātos elastības mehānismus attiecībā uz strukturālajām reformām. Minētā atļauja nodrošina, ka laika periodā no 2017.–2019.gadam veselības nozares reformu finansēšanai ir pieejams nozīmīgs papildu finansējums – 2017.gadam 0,1% no IKP jeb 34,3 milj. *euro* apmērā, 2018.gadam 0,4% no IKP jeb 113,4 milj. *euro* apmērā un 2019.gadam 0,5% no IKP jeb 154,2 milj. *euro* apmērā. Attiecībā par vēstulē izteiktajiem priekšlikumiem par ārstniecības un rehabilitācijas pakalpojumu pieejamības uzlabošanu bērniem un pusaudžiem ar garīgās veselības traucējumiem vēlamies informēt, ka no iepriekšminētā papildu piešķirtā finansējuma 2019.gadam 6,3 milj. *euro* apmērā plānots novirzīt psihiskās veselības uzlabošanai, tajā skaitā arī bērniem un pusaudžiem.

Jāatzīmē, ka VSAOI likmes palielināšana nodrošina stabilu papildu finansējumu veselības nozarei, bet strukturālo reformu atkāpe darbojas tikai līdz 2019.gadam. Tādējādi, lai nodrošinātu veselības nozares finansējuma stabilitāti, jau likumā “Par vidēja termiņa budžeta ietvaru 2018., 2019. un 2020.gadam” tika paredzēts, ka 2020.gadā strukturālo reformu atkāpes finansējuma apmērā veselības nozarei tiek piešķirts finansējums no valsts pamatbudžeta 144,0 milj. *euro* apmērā. Vienlaikus jāatzīmē, kā arī 2021.–2022.gadam finansējums 144,0 milj. *euro* apmērā ir paredzēts valsts pamatbudžeta bāzes izdevumos.

Vienlaikus attiecībā par veselības aprūpes finansējumu Latvijā vēlamies informēt, ka ir jau pieejami jaunākie Eurostat dati, proti, 2017.gadā vispārējās valdības budžeta izdevumi veselības aprūpei veidoja 3,5% no IKP. Saskaņā ar š.g. 19.februārī Ministru kabinetā apstiprināto Latvijas Vispārējās valdības budžeta plāna projektu 2019.gadam (*Draft Budgetary Plan for 2019*) vispārējās valdības budžeta izdevumi veselības aprūpei 2018.gadā veidos 4,0% no IKP, savukārt 2019.gadā atbilstoši Finanšu ministrijas prognozēm tie būs 4,2% no IKP.

Vienlaikus vēlamies vērst uzmanību, ka Deklarācijā par Artūra Krišjāņa Kariņa vadītā Ministru kabineta iecerēto darbību ir iezīmēti vairāki pasākumi, kas vērsti uz veselības aprūpes pieejamības uzlabošanu un nabadzības mazināšanu, t.sk. ilgtspējīga veselības aprūpes finansēšanas modeļa izveidošana, vienota valsts apmaksātā pakalpojumu groza noteikšana, pakāpeniska minimālo ienākumu atbalsta sistēmas pilnveidošana, sociālās palīdzības sistēmas pārskatīšana u.c. Tādējādi Ministru kabinets sociālās nevienlīdzības mazināšanu uzskata par svarīgu prioritāti, tādēļ turpmāko gadu dienaskārtībā būs jautājumi par valsts sniegtā atbalsta palielināšanu nabadzības riskam pakļautajām personām, kas ietver gan minimālās pensijas, gan valsts sociālā nodrošinājuma pabalsta apmēra pārskatīšanu un tā regulāru indeksāciju.

Attiecībā uz jautājumiem par sociālās drošības sistēmu un nevienlīdzības un nabadzības samazināšanu vēlamies atzīmēt, ka katru gadu atbilstoši valsts budžeta finansiālajām iespējām tiek meklēti risinājumi, lai sniegtu lielāku valsts atbalstu mazāk aizsargātām iedzīvotāju grupām, piemēram:

-) lai uzlabotu pensijas saņēmēju dzīves kvalitāti, ikgadējā pensiju indeksācijā no 2018.gada piemēro lielāku indeksu vecuma pensijām ar lielu apdrošināšanas stāžu, no 2018.gada 1.jūlija palielināts piemaksas apmērs par 0,50 *euro* pie vecuma un invaliditātes pensijām par vienu apdrošināšanas stāža gadu, kas uzkrāts līdz 1995.gada 31.decembrim, personām, kurām līdz 1996.gada beigām bija sasniegts vecuma pensijai nepieciešamais vecums un piešķirta vecuma vai invaliditātes pensija, ar 2019.gada 1.janvāri pensijas saņēmēja nāves gadījumā pārdzīvojušam laulātajam, kas arī ir pensijas saņēmējs, piešķir pabalstu no pensijas saņēmēja nāves dienas 12 mēnešus 50% apmērā no mirušajam laulātajam piešķirtās pensijas, ieskaitot piemaksu par apdrošināšanas stāžu, kas uzkrāts līdz 1995.gada 31.decembrim, sākot ar 2019.gadu piemaksas apmēru par vienu apdrošināšanas stāža gadu, kas uzkrāts līdz 1995.gada 31.decembrim, katru gadu oktobrī pārskatīs, ņemot vērā faktisko patēriņa cenu indeksu un 50 procentus no apdrošināšanas iemaksu algu summas reālā pieauguma procentiem;

-) lai sniegtu lielāku atbalstu ģimenēm ar bērniem, sākot ar 2018.gada 1.martu tika ieviesta piemaksa pie ģimenes valsts pabalsta par divu un vairāk bērnu no viena līdz 20 gadu vecuma sasniegšanai audzināšanu (par diviem bērniem – 10 *euro* mēnesī, par trīs bērniem – 66 *euro* mēnesī, bet par katru nākamo bērnu piemaksas apmērs ir par 50 *euro* mēnesī lielāks nekā par iepriekšējo kopējo audzināmo bērnu skaitu ģimenē);

-) lai veicinātu ģimeniskā vidē balstītu ārpusģimenes aprūpes sistēmas attīstību bez vecāku gādības palikušiem bērniem, tiek uzlabota valsts atbalsta sistēma adoptētajiem, aizbildņiem un audžuģimenēm, tai skaitā ieviešot specializētās audžuģimenes un ārpusģimenes aprūpes atbalsta centrus, u.c. pasākumi.

Papildu informāciju par valsts atbalstu mazāk aizsargātām iedzīvotāju grupām lūdzam skatīt Ministru kabineta 2019.gada 1.marta vēstulē Nr. 18/TA-1363/867 tiesībsargam, ar kuru sniegta atbilde uz tiesībsarga 2019.gada 25.janvāra vēstuli Nr.1-5/12 par nabadzības un sociālās atstumtības mazināšanu.

Savukārt par vēstules 2.2.apakšpunktā “Pašvaldības atbalsts pamatvajadzību nodrošināšanai” un 2.3.apakšpunktā “Sociālās garantijas jauniešiem pēc ārpusģimenes aprūpes” minēto piekrītam, ka būtisks valsts un pašvaldību atbalsts ir nepieciešams bāreņiem un bez vecāku gādības palikušajiem bērniem tieši pēc pilngadības sasniegšanas. Vēlamies informēt, ka Labklājības ministrija 2018.gada nogalē ir uzsākusi darbu pie priekšlikumu izstrādes atbalsta sistēmas pilnveidei ārpusģimenes aprūpē esošajiem bērniem pēc pilngadības sasniegšanas, lai kopā ar iesaistītajām institūcijām meklētu atbilstošākos risinājumus, piemēram, psiholoģiskā atbalsta, izglītības, finanšu u.c. atbalsta jomās. Vienlaikus jāatzīmē, ka pabalsts garantētā minimālā ienākumu līmeņa nodrošināšanai, dzīvokļa pabalsts un pabalsti jauniešiem pēc ārpusģimenes aprūpes tiek izmaksāti no pašvaldību budžetiem. Vēršam uzmanību, ka izmaiņām regulējumā attiecībā uz sociālajiem pabalstiem (GMI pabalsta, trūcīgas personas ienākuma līmeņa palielināšana, dzīvokļa pabalstu, kā arī pabalstu jauniešiem pēc ārpusģimenes aprūpes apmēru un izmaksas kārtības nosacījumu pārskatīšana) ir paredzama negatīva ietekme uz pašvaldību budžetiem, līdz ar to par attiecīgo normatīvo aktu izmaiņām nepieciešams panākt vienošanos ar Latvijas Pašvaldību savienību.

Ņemot vērā, ka vēstulē izteiktie priekšlikumi par veselības aprūpes un sociālās drošības jomas jautājumiem, t.sk. atbalsta palielināšanu mazaizsargātajām iedzīvotāju grupām, ir saistīti ar ietekmi uz valsts budžetu, priekšlikumu turpmākā virzība ir jāizskata gadskārtējā valsts budžeta likumprojekta un vidēja termiņa budžeta ietvara likumprojekta sagatavošanas procesā, ņemot vērā valsts budžeta finansiālās iespējas, kā arī pašvaldību budžetu iespējas.

Varam piekrist, ka jautājums par iepirkuma (bāzes) cenu pārskatīšanu nav ticis savlaicīgi risināts, un iepirkuma (bāzes) cenas ir nesamērīgi zemas. Lai risinātu minēto jautājumu, Labklājības ministrija 2019.gadā organizēs iepirkuma (bāzes cenu) pārskatīšanu. Līdzko tiks saņemta uz pierādījumiem balstīta informācija par individuāli izgatavojamo tehnisko palīglīdzekļu (turpmāk tekstā – TPL) cenu, kas atkarīga no to komponenšu (materiālu, darba u.c.) izmaksām, tiks vērtēts arī kompensācijas apjoms tiem TPL, kas iekļaujas ortožu grupā, nav iekļauti valsts finansēto TPL sarakstā un šobrīd to maksimālais finansējuma apjoms ir 2 500 *euro*.

Papildus informējam, ka šobrīd ir apstiprinātas Valsts nodokļu politikas pamatnostādnes 2018.–2021.gadam, lai nodrošinātu stabilu un prognozējamu nodokļu politiku līdz 2021.gadam. Tomēr, izstrādājot nākamās vidēja termiņa nodokļu politikas pamatnostādnes, primāri tiks vērtēti nodokļu reformas ieviestie jaunie pasākumi, un pēc analīzes rezultātiem tiks noteikta nodokļu izmaiņu nepieciešamība un virzieni arī sociālās aizsardzības jomās. Fiskālo iespēju ietvaros tiks turpināts darbs, lai nodrošinātu ienākumu palielinājumu iedzīvotājiem ar zemu ienākumu līmeni. Tāpat paredzēts turpināt pārnest nodokļu slogu no darbaspēka uz īpašuma, patēriņa un vides nodokļiem.

Jāņem vērā, ka atbalsta pasākumu īstenošana mazaizsargātajiem un nabadzības riskam pakļautajiem sabiedrības locekļiem ietver kompleksu pasākumu un iesaistīto pušu kopumu, kas paredz gan Labklājības ministrijas, gan Veselības ministrijas, gan Tieslietu ministrijas, gan citu nozaru ministriju, kā arī būtisku pašvaldību iesaisti.

Ministru prezidents A.K. Kariņš

Iesniedzējs:

finanšu ministrs J.Reirs